لا إله إلا الله محمد رسول الله ﷺ
	Der er ingen anden guddom end Allah – Muhammad er Allahs Sendebud ﷺ

Al-Islam
Al-Islam er navnet på den religion, hvis trosbekendelse er:

Der er ingen anden guddom end Allah – Muhammad er Allahs Sendebud ﷺ

For at blive muslim skal man være overbevist om denne trosbekendelse og fremsige den med tungen. Sproget man fremsiger trosbekendelsen på er underordnet. Den kan fremsiges på arabisk eller på et andet sprog end arabisk.

Som muslim er der en vis mængde af viden man er forpligtet til at studere. Denne viden omfatter troen på Allah, Allahs engle, Allahs profeter, de åbenbarede bøger, dommedagen, skæbnen, renselse, bøn, faste, forpligtelser, synder, anger og andet.

Den første kategori af viden man er forpligtet til at lære om er troen på Allah og Allahs profeter. Dernæst er man forpligtet til at lære om, hvad der er en pligt (wajib) for en, og hvordan disse pligter udføres. Herudover lærer man også, hvad der er forbudt (haram) for en, så man kan undgå det.

Det er en udbredt misforståelse, at det første, man er forpligtet til at gøre som muslim, er at studere Koranen og al-Hadith (Profeten Muhammads ﷺ udtalelser). Den almene muslim er ikke forpligtet til at studere store, dybdegående fortolkninger af Koranen og al-Hadith og fordybe sig i alle islamiske videnskaber. Vælger en almen muslim at studere, hvad der er forpligtet denne at studere[footnoteRef:1] og dernæst at fordybe sig i studiet af Koranen og al-Hadith (og andre islamiske videnskaber), da vil denne muslim opnå stor belønning. Det er en pligt for muslimer at sørge for at uddanne muslimske lærde, således at hvert område har en muslimsk lærd, de kan spørge om anliggender relateret til al-Islam. Men det er ikke en pligt for enhver muslim at blive en lærd. [1:  Dvs. troen på Allah, Allahs profeter, renselse, bøn, faste, mm.] 




Allahs egenskaber

Allah er det arabiske navn for Skaberen af alting. Allah har ingen partner og ingen lige. Allah er Skaberen og Allah er begyndelsesløs. Alt andet end Allah er skabt og det har en begyndelse. Hvad end man forestiller sig i sit sind, da er Allah anderledes end det. Allah forandrer Sig ikke. Allah er fuldkommen. Allah er ikke et stort skinnende lys eller en svævende sjæl. Allah er Skaberen af alt, og derfor uafhængig af alt. Allah eksisterer uden tid, sted og retning. Allah er ikke et legeme og beskrives ikke med et legemes egenskaber.

Allah må nødvendigvis være beskrevet med følgende egenskaber: 

1. Eksistens 
2. Enhed 
3. Begyndelsesløshed 
4. Endeløshed 
5. Uafhængighed 
6. Magt 
7. Vilje 
8. Viden 
9. Syn 
10. Hørelse 
11. Tale 
12. Liv 
13. Usammenlignelighed med skabningerne

Det er umuligt for Allah at være beskrevet med det modsatte af ovenstående egenskaber (dvs. 1. ikke-eksistens, 2. en partner, 3. en begyndelse, 4. en ende, 5. afhængighed, osv.)

Det er muligt, at Allah skaber noget, eller at Allah ikke skaber det (dvs. Allah er ikke forpligtet til at skabe noget).

Profeternes egenskaber

Profeter er rene, retskafne mennesker som modtog åbenbaring fra Allah. Allah har ikke åbenbaret andre religioner end Islam. Alle Profeterne var derfor muslimer, og de alle sammen kom med religionen Islam. De har aldrig været ikke-muslimer (kuffar), ikke engang et øjeblik af deres liv. Profeterne er de bedste skabninger Allah har skabt, de er alle ophøjede, og de er menneskehedens forbilleder. Den sidste af Allahs profeter er vores mester, Muhammad ibn Abd-Allah fra den arabiske stamme, al-Quraysh. Han er den bedste af Allahs profeter, og den mest ophøjede skabning Allah har skabt. Blandt Allahs profeter er vores mestre, Adam, Idris, Nuh, Ibrahim, Ya`qub, Musa, `Isa og mange andre.

Alle Profeterne må nødvendigvis være beskrevet med følgende egenskaber (både før og efter de fik åbenbaring om profetien): 
1. Sandfærdighed 
2. Troværdighed 
3. Intelligens 
4. Overlevering af budskabet 

Det er umuligt, at Profeterne skulle være beskrevet med det modsatte af ovenstående egenskaber (dvs. 1. løgnagtighed, 2. utroværdighed, 3. stupiditet, 4. tilbageholdelse af budskabet), og det er umuligt for dem at begå synder eller udføre usle handlinger.

Det er muligt for Profeterne at være beskrevet med menneskelige træk, som ikke indebærer ufuldkommenheder, og som ikke modsiger deres noble og høje rang. Såsom at Profeterne spiser, bliver gift, får børn, dør, bliver dræbt eller bliver ramt af en sygdom, der ikke støder folk væk fra at tage imod budskabet om al-Islam.





Al-Kufrs typer
Al-Kufr er at modsige Profeten Muhammad ﷺ. Al-Kufr er en kategori af synder, der får en person ud af al-Islam. Dvs. hvis man begår en af disse synder, forlader man al-Islam, og man vil være forpligtet til at vende tilbage til al-Islam ved at sige trosbekendelsen:
Der er ingen anden guddom end Allah – Muhammad er Allahs Sendebud ﷺ

Det er en pligt at lære om al-kufr og al-kufrs typer, så man kan afstå fra al-kufr. Nogle lærde opdelte kufr i følgende tre typer:
1. Kufr ved trosretning (fx at tro på det modsatte af Allahs egenskaber eller Profeternes egenskaber) 
2. Kufr ved handling (fx at træde på Al Qur’an) 
3. Kufr ved udtalelse (fx at håne Allah, Profeten eller Islams regler. At modsige Islam, at kalde halal for haram, at kalde haram for halal, mm.) 

Andre lærde opdelte kufr i tre andre typer: 
4. Ta`til: At afvise en af Allahs egenskaber 
5. Tashbih: At sammenligne Allah med skabningerne 
6. Takdhib: At modsige Allahs religion 

Og enhver af type 4, 5 og 6 finder sted via (type 1-3) trosretning, handling og udtalelse. Følgelig er der ingen modsætning mellem de to opdelinger af kufr. De to opdelinger forklarer hinanden og tydeliggør al-kufrs virkelighed.

Al-kufr er den største synd et menneske kan begå, og denne synd er årsag til, at man bliver straffet uden en ende i det næste liv. Al-Kufr ugyldiggør alle ens gode handlinger og annullerer belønningen man har fået for sine gode handlinger. Derfor er al-kufr en meget alvorlig ting, og man bør bruge tid på at lære om al-kufr, dens typer og eksempler fra hver kategori. Formålet med at lære om al-kufr (og synder generelt) er at afholde sig fra al-kufr og advare andre mod det.





Materialet er udarbejdet af U. Hussain med udgangspunkt i følgende værker: 
Sharh Kitab al-Fiqh al-Akbar – Mulla Ali al-Qari 
Al-`Aqidah al-Sanusiyyah – Al-Sanusi 
Alfadh al-Kufr – Badr al-Rashid al-Hanafi


1

